Står det DF's uddannelses- og kulturordfører, Alex Ahrendtsen, så skal det være slut med at tale "pizza-dansk". Foto: Scanpix

Det skal være slut med at tale ”pizza-dansk”.

Sådan lyder meldingen fra Dansk Folkepartis uddannelses- og kulturordfører, Alex Ahrendtsen.

- Jeg kunne godt tænke mig, at Sprognævnet gik ind og tog stilling til, hvad der er godt og dårligt dansk. Når der opstår sociolekter - det jeg kalder pizza-dansk - i områder som Vollsmose og Gellerup for eksempel, så er det dårligt for det danske sprog, siger Alex Ahrendtsen.

Derfor foreslår Alex Ahrendtsen, at loven ændres, så Dansk Sprognævn sideløbende med rollen som kortlægger af det danske sprog også får mulighed for at udtale sig om sprogets korrekthed.

Han pointerer, at det er fint, at sproget udvikler sig. Men når det udvikler sig dårligt, så skal udviklingen modvirkes.

Vil styrke Sprognævnet

Dansk Folkeparti vil give Dansk Sprognævn flere penge, så de for eksempel kan udvikle en såkaldt termbank, hvor fagudtryk på dansk og fremmedsprog defineres, registreres og gøres tilgængelige for alle.

Derudover vil de styrke den nye teknologi, som eksempelvis skolerne kan anvende, så man kan påvirke de kommende sprogbrugere til at få et bedre sprog.

Hvorfor skal det være slut med "pizza-dansk"?

- Det kan jeg jo ikke styre. Jeg vil bare have, at Sprognævnet fortæller os, hvad der er godt, og hvad der er dårligt dansk i stedet for i dag, hvor de bare tager tingene til efterretning og beskriver det og siger, at sådan er udviklingen. Pizza-dansk er jo helt objektivt dårligt dansk. Dårlig grammatik, og der er masser af arabiske ord indblandet.

Hvorfor kalder du det pizza-dansk?

- Jeg brugte det bare som et blandt flere eksempler på, at der er områder i Danmark, hvor der bliver talt dårligt dansk. Og det synes jeg da, at sprognævnet skal pege på i stedet for at klappe i deres små hænder over, at nu har vi så mange forskellige måder, som sproget udvikler sig på.

Kan du forstå, hvis der er nogle, der synes, det er nedsættende at kalde det for pizza-dansk?

- Jo, men jeg kunne også have sagt sociolekt. Men det er der jo ikke ret mange, der forstår. Alle ved, hvad jeg mener, når jeg siger pizza-dansk. Det er dårligt dansk, som er talt af fortrinsvis mellemøstlige indvandrere. Jeg synes, det er lidt sørgeligt, at så snart vi begynder at tale om sprog i Danmark, så slår I ned på enkelte ord, I stedet for at forholde jer til en sprogpolitisk diskussion, siger Alex Ahrendtsen.

Alex Ahrendtsens udmelding om, at ”pizza dansk” er dårligt dansk er nået helt til USA, hvor Washington Post har skrevet en artikel om det.